khistorydata/jeongjo-sjw-relations huggingface dataset:
정조 19년
兵曹親進致詞箋文表裏時侍衛節目一捧甲別軍職乙良着甲冑御座東西分左右列立爲白齊一紅陽繖差備忠義衛立於月臺正路爲白齊一水晶杖金鉞斧差備忠義衛立於東西月臺爲白齊一司禁差備十六員以訓鍊院官員着甲冑執朱杖月臺東西分左右侍衛爲白齊一纛差備忠贊衛着戎服奉持於月臺下東邊中階上爲白齊一啓螺宣傳官一員率內吹立於月臺下東邊中階上爲白齊一形名立於月臺下西邊中階上爲白乎矣宣傳官一員率內吹列立爲白齊一紅蓋一雙靑蓋一雙忠贊衛奉持於月臺下中階正路東西爲白齊一一番內禁衛將率領着甲冑佩釰弓矢東月臺上五十人式重行列立爲白乎旀二番內禁衛將率領着甲冑佩釰弓矢西月臺上五十人式重行列立爲白齊一禁軍別將着甲冑佩釰弓矢率軍士立於東月臺下爲白齊一一番兼司僕二番兼司僕等各其將率領着甲冑佩釰弓矢東月臺下重行列立爲白乎旀一番羽林衛二番羽林衛等各其將率領着甲冑佩釰弓矢西月臺下重行列立爲白齊一駕前別抄五十人着甲冑佩釰弓矢二十五人列立於二番兼司僕外行二十五人列立於二番羽林衛外行爲白齊一槍釰軍六十名壯勇衛軍兵中除出將官率領分東西列立於殿中南庭爲白齊一侍衛人員服色乙良依前例擧行爲白齊一仗馬十六匹司僕寺官員檢擧分左右陳列於殿中東西庭儀仗之前爲白齊一儀仗乙良儀仗庫官員檢擧陳列於正階及殿庭爲白乎矣自朱雀旗至金粧刀陳列於東階南廊簷下自朱雀幢至玄武旗陳列於東廊簷下自白虎旗至金粧刀陳列於西庭南廊簷下自白虎幢至後殿大旗陳列於西廊簷下銀馬机一御馬一雙陳列於正路自黃龍旗至靑陽繖陳列於西庭儀仗內仗馬之外紅蓋一雙分左右陳列於明政門內紅門大旗一雙分左右陳列於明政門外爲白齊一明政門甲士十二人訓局馬兵着甲冑佩釰而四人執長劎四人執大刀四人執藤杖守把東門甲士十二人禁衛營騎士西門甲士十二人御營廳騎士着甲冑佩釰而各四人執長劎各四人執大刀各四人執藤杖守把光政門永淸門甲士各八人訓局馬兵着甲冑佩釰而各四人執長釰各四人執藤杖守把爲白齊一標旗立於明政門外西庭而兵曹郞廳檢擧爲白齊一椎牌軍有廳軍八名將率領着戎服執鐵椎分左右列立於明政門外庭爲白齊一挾輦軍砲手一百名訓鍊都監軍兵中抄擇將官率領分左右列立於椎牌軍外行爲白齊一入直砲手六十名除出二十名排立於集禮門二十名排立於崇智門二十名排立於弘化門雜人一切嚴禁爲白齊一扈衛軍官三十人別將率領着甲冑佩釰弓矢明政門外南庭列立爲白齊一闕內出入百官跟隨一依法典帶率爲白乎旀攔入及喧嘩者勿論上司三司下人卽其所決棍重者囚禁科罪濫率官員從重推考爲白齊一鹵簿大仗及侍衛軍兵陳列諸事乙良鹵簿使專管檢飭爲白乎矣郞廳二員使之分掌看檢爲白齊一侍衛將士等事畢待標信罷出爲白齊一弘化正門及左右挾門依除標信開門爲栢齊一未盡條件乙良追後磨鍊爲白齊
정조 19년
弘化門親臨賜米飢民時侍衛節目一侍衛人員服色乙良依前例擧行爲白齊一禁軍依下敎三番除出各其將及別將率領着戰服分左右侍衛爲白齊一挾輦砲手一百名訓鍊都監軍兵中抄擇將官率領分左右侍衛爲白齊一槍釰軍六十名壯勇營軍兵中除出將官率領挾輦軍外行分左右侍衛爲白齊一入直砲手五十名除出各門分把雜人一切嚴禁爲白齊一依下敎訓局步軍五哨及禁御兩營出番軍各二哨禁衛大將都領弘化門外左右邊列立扈衛而紅馬木前路作門雜人一切嚴禁爲白有如可待標信解嚴爲白齊一侍衛將士等事畢後待標信罷出爲白齊一未盡條件追後磨鍊爲白齊
정조 19년
乙卯六月十六日卯時上御便殿都提調以下進饌所來待堂郞惠堂戶曹堂郞入侍時右承旨李勉兢記事官趙台榮記注官金良倜記事官吳泰曾壯勇都提調洪樂性進饌所堂上行司直沈頤之徐有隣禮曹判書閔鍾顯京畿監司徐有防工曹判書李家煥戶曹判書李時秀行副司直徐龍輔行大司成李晩秀敦寧都正尹行恁華城留守趙心泰壯勇大將徐有大宣惠堂上李命植都廳直閣李始源郞廳副司果金近淳戶曹正郞尹光心以次進伏訖樂性曰雖當庚炎日氣晴好聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰今日藥院日次問安而啓辭批旨未及伏承矣上曰卿及提調今旣登筵以知道頒布可也樂性曰自逢今年何日非慶辰而十八日今隔兩宵臣等之歡欣慶祝不可以言語形容行達矣上曰日日翹企在於此日卿等之歡忭如此況予心乎樂性曰臣等之所祈祝卽誕擧宴禮賁飾千一之慶而未蒙兪音群情抑菀矣上曰以予小子愛日之忱逢此日行此禮豈或虛徐而慈心謙挹未獲勉回養親莫先於養志前已屢諭今番則只欲進數器小酌凡係儀文比華城進饌益從省約而整理所旣經今春擧行故使其時諸堂分掌諸務實出於體慈志揚慈德之意也繼自今於千於萬無非稱觴獻壽之日也何必以今日之未行宴禮爲欠事耶上曰再明進饌別無張大之擧而亦當有諸具排設儀節肄習補階使之今日預設卿等看檢擧行可也諸臣承命設補階於延禧堂之東西庭東庭長六間廣五間西庭長四間廣五間慈宮進饌排設在延禧堂正堂堂內殿下行禮版位在東階上外賓參宴在版位後中宮殿行禮版位在西階上內賓參宴在版位左右設朱簾於堂之東西楹及補階三面上曰此堂之庭廡間架雖頗狹窄而此是慈宮掌御之所今番凡事務從節省故必欲於此堂行禮矣華城則只隨駕外賓入參矣今番則在京戚臣等無論遠近皆許參班以寓廣慶同忭之意座次分排時從便設席俾得容旋也補階旣畢宣饌于諸臣仍以酒肉時果分饋吏隷工匠上曰今番進饌凡事使整理諸堂主管者爲其熟習於今春而本營自多相關之事故提調亦令同參但今番參班諸臣及儒生軍校等倍多於華城時饌品熟設必須各所分掌可無眩於擧行之端卿等預爲分定處所前期整備自進饌所各所堂郞分排書入可也樂性曰慶禮隔日卿宰侍從堂上堂下罷散人員竝敍用仍令該曹口傳付軍職使之參班何如上曰依爲之卿宰侍從及武臣閫帥以上竄配外罪名竝蕩滌與未付軍職者令該曹口傳付軍職文蔭武前銜亦依今春例冠帶常仕使之參班可也出擧條上敎命植曰再明日飢民賜米自賑廳擔當擧行而昔在先朝多有臨門賜米之例考出前例先爲草記可也樂性以進饌所堂郞員役分排書進都策應所設于壯營別庫都提調領議政洪樂性提調判中樞府事李命植都廳副司果洪守榮監官嘉義卞世義陽德縣監洪樂佐將校壯勇衛李珍國崔碩良張安金光福員役壯勇營書吏尹翊運高有謙畿營吏韓壽一壯勇營庫直金億年等二名旗手李壽贊等十九名都房子張貴金使令朴快得文書直尙得等二名使喚軍世得等十名書員梁德敏等二名庫直車必元使令金鐵得使喚軍根大等三名都廳設于千五門南行閣堂上行司直沈頤之京畿監司徐有防戶曹判書李時秀行副司直徐有大徐龍輔敦寧都正尹行恁都廳奎章閣直閣李始源繕工副正洪大榮員役戶曹書吏尹仁桓李聖珏內閣書吏朴允默壯勇營書吏金景濂宣惠廳書寫趙彦植壯勇營旗手朴道文等二名戶曹使喚軍再福等二名進饌所設于蓮府堂上判中樞府事李命植水原府留守趙心泰行副司直徐有大敦寧都正尹行恁都廳副司果洪守榮郞廳副司果金近淳江西縣令金龍淳將官前兵使吳毅常坡州牧使徐榮輔將校壯勇營知彀官李海昇金昌仁洪樂佑員役壯勇營書吏孫後成朴興修黃度章書寫元敬身庫直李奎文等二名使令朴松得等四名旗手朴仁興等十名文書直弼興私庫直興石使喚軍春三等二十四名內外賓床熟設所設于保定門北月廊堂上判敦寧府事徐有隣敦寧都正尹行恁將官前承旨李晉秀別軍職李晢訓鍊院正趙岐將校壯勇營知彀官徐繼修秦洞秦東運呂從周敎鍊官金命遇員役壯勇營書吏朴東植書寫金珹庫直朴信興旗手朴再平等十九名使令李得千等二名文書直福實私庫直同伊戶曹使喚軍點孫等二十三名汲水軍十二名朝廷床熟設所設于壯勇衛廳堂上戶曹判書李時秀郞廳盈德縣監李潞秀將官黃海兵使李海愚別軍職申鴻周將校壯勇營知彀官李完基敎鍊官王道源史廷煥金宗燁皮聖麟李源培別武士韓大彦李重燁員役壯勇營書吏孫宗大白弘翼備邊司書吏金允文戶曹書吏崔道植盧守一壯勇營庫直李光默等二名旗手金鼎泰等十名摠戎廳使令崔聖順戶曹使喚軍三十名汲水軍四名侍衛百官床熟設所設于弓房堂上京畿監司徐有防郞廳星州牧使具膺將官定州牧使金爔宣傳官李東善出身吳應常將校壯勇營知彀官李彦懋千圭錫敎鍊官鄭道寬成鳳文前敎鍊官徐命漸員役壯勇營書吏鄭暻信宣惠廳書吏朴禧復戶曹書吏金致德河敬魯庫直李珪祥壯勇營旗手金得哲等五名宣惠廳使令徐廷遇戶曹使喚軍成大等六名壯勇營擧床軍三十名汲水軍十二名儒生賜饌所設于壯營別庫堂上大司成李晩秀將官宣傳官鄭周誠金鎭鼎前府使朴宗和前郡守金爀將校壯勇營知彀官金宗煥成元柱敎鍊官金鰲福員役壯勇營書吏韓相圭廉在性宣惠廳書吏李厚根庫直金聲振壯勇營使令李有福戶曹使喚軍廣喆等四名將校員役軍兵饋饌所設于集禮門番所堂上行司直沈頤之行副司直徐龍輔將官前郡守尹頤東李膺福將校壯勇營知穀官金商鎭敎鍊官金命淑守禦廳敎鍊官金鎭喆摠戎廳敎鍊官崔道興員役壯勇營書吏金命聃吳得麟守禦廳使令柳枝生戶曹使喚軍世興等四名儀節次知堂上禮曹判書閔鍾顯行副司直徐龍輔致詞箋文肄留次知堂上行司直沈頤之禮曹判書閔鍾顯儀仗檢飭堂上工曹判書李家煥別武士姜漢範黃麟景書吏尹龍得池元逵旗手一名使喚軍一名命依此分排擧行都提調先退上曰補階旣設簾內外及補階鋪陳試爲排設至於進饌儀節雖有明日之習儀而女執事擧行或有生疎之慮今日略習節次以爲嫺熟之地好矣且今番進饌之儀與華城有異女伶差備旣不如例磨鍊只以東西唱及樂章先後唱女伶使之習儀可也習儀訖上曰行禮之中節專在於笏記而女官女伶旣異鴻臚簾內簾外各有節次擧行之際易致相混今此笏記猶多疎漏禮判及摠帥更爲釐正以待明日習儀可也命退諸臣以次退出
정조 19년
乙卯六月十六日辰時上御誠正閣左承旨右承旨高城郡守入侍時行左承旨林濟遠右承旨李勉兢假注書洪奭周記注官金良倜記事官吳泰曾高城郡守李城輔以次進伏訖上曰高城郡守進前城輔進伏上曰予以懋實之政不可以職銜覊縻故不得已權遞兼銜矣今番登筵實慰企望之懷故酬應雖煩而特爲召接兼銜雖遞抄選則自在初筵說話欲聞開卷第一義須以好語仰對可也城輔曰臣素蔑學識待罪末蔭而濫玷薦牘日夜悚蹙今蒙減下之恩以守令入侍詢問之下若肆然仰對則便是以抄選自處惶恐不敢矣上曰今世漸不如古抄選之人亦不多有此乃朝廷之大羞恥也旣已登筵而無一言及于天德王道則書之史冊見之者謂今日何如耶郡守自在蔭職時予已聞其名平日所講究者豈可不爲陳達乎城輔曰聖敎若是勤懇苟有所懷豈敢不達而學識茫昧莫知所以爲言矣大抵近來人心風俗全無獛茂正直之美只是輕儇皎厲竊以此爲慶矣上曰風俗猶屬第二件朝廷敎化之所自出也而今日朝廷爲何許模樣乎苟究其本則人主一心乃是厲化之原一定君而國定矣必也一心上先有受病處故措之事爲發之政令不能汎應曲當而合於人心予之工夫果已不足而又無朝夕輔弼薰陶濡染之益林下讀書亦豈無人而旣不能用及其所用又無可意者果安能責其效乎若爲反本之論不出於淸化原三字何以則得力於本原之地而可以推之於其末乎訓詁之學雖不足貴而近世則讀書二字便以爲羞恥事雖平居功令之士猶不可以不讀書況致君澤民之任乎旣入薦牘則必有所蘊豈無一分裨益之言若能有開發提撕之好道理庶可有一朝豁然貫通之望矣城輔曰臣嘗聞故參判臣金亮行之言曰敬者一身之主宰固是千聖相傳之要訣而至於精一工夫則於一念之發便有親切下手處云今筵下詢旣及於出治之本伏願一念之發必加省察一以堯舜爲準則合於堯舜則行之不合堯舜則勿行焉上曰此言好矣爲治不及三代便是苟且今日習俗則此等說話皆歸之於空談然不可以空談而棄之也存養省察有若車之兩輪鳥之兩翼相須竝行不可偏廢苟欲存養則舍是敬而何以哉持敬之道不但在於整治容貌其下手處則專在威儀上朱夫子敬齋箴曰正其衣冠尊其瞻視衛武公九十自警之詩亦曰抑抑威儀維德之隅隅字訓以廉角蓋指外面工夫而言也沖漠無眹之中萬象森然已具者豈非以一敬字之爲之主宰乎蓋虛靈澄澈雖是本地而致敬之道須在於嚴威假恪程子所謂制之於外以安其內及所謂未有箕踞而心不慢者政指此也誠能用力於是而動亦敬靜亦敬則雖在事物膠擾之中此心泰然瀅若止水之不動敬與誠亦須相資若不能眞積力久今日作之明日輟之則亦無其效矣今人憚拘檢而樂放縱擧世擾擾若俳優傀儡外且不能飾何況於其中舍此不治決無淑世之方程夫子所以且敎人靜坐者豈欲人只如枯木死灰乎蓋欲使收拾其全然放倒之弊也今旣無鞭辟近裏之工則立朝亦無其效至於朝廷儀文雖是末節之末節而漸益駭然何以則爲制外之術乎予豈無矯俗之心而千言萬語都歸言敎之科夫朋友之間亦且相觀而善況在君臣之間若誠有實德則亦豈無觀感之功此皆予反躬省察處而悔亦不可長留在胸中所當知其受病處而卽爲改之矣郡守雖未登筵以注措文字問見之予或有不足處乎予或務外而不務實歟今筵說話乃是邀醫問病病有寒熱虛實之異藥有君臣佐使之別今之所論不過表症對症論劑似不爲難藥石之言予欲聞之矣城輔曰持敬之說雖若陳談堯舜心法元不外是今聞聖敎則發揮闡明無復餘蘊若非平日省察之工何以至此臣實欽仰萬萬臣之向者所陳非但歸重於敬以精一工夫爲眞切下手處矣上曰精是擇善一是固執不能擇善安能固執古人云知易行難予則以爲不然若能眞箇知得雖欲不行亦不可得矣傷虎色變之喩不食烏喙之論皆先儒之言也予必有見未到處故雖自以爲善者亦皆無實效矣城輔曰臣跧伏鄕曲久不聞朝廷政令而今竊聽縷縷下敎有以知聖學高明卓冠百王無待於更事講明也只是實能行之則堯舜不難至矣臣之今番上來只爲守令肅謝下詢之及此乃千萬夢寐之外也上曰若是眞知豈有行之而無效之理惟其知之非眞也故如是耳近來筵中尋常言語皆及於此等事若以經筵官挾冊登筵則容或瞿瞿今則異於是何必過爲辭巽乎城輔曰聖明在上凡在臣隣亦豈無直言之士願殿下奬拔直臣爲上曰予果不能奬拔而朝廷習俗與一直字全然相反可歎亦可懼也予不能心誠好之而以訑訑之色拒人於千里之外而致此耶亦必有由然矣城輔曰主聖則臣直豈患無人苟能奬拔必有可聞之言勿問於如臣者爲臣以世臣常有畢義願忠之志而所見茫昧且懼猥越之誚不敢仰達矣上曰百里雖小亦可以略展抱負高城一邑自此可以忘憂矣忠信重祿所以待學者也學之一字猶是後世之言而實爲好箇題目幼而學之壯而欲行之今也則得此一字遂致一生坎坷其身不登朝端其面亦不可見弊風莫甚於此今番之兼銜許遞雖異常格欲矯近日虛僞之風而然矣旣以身不出則言不出之義屢次逡巡有難强迫而下去之後民邑之事苟有所懷不憚仰陳奬率之方亦宜留心城輔曰臣才雖不逮敢不盡心上曰歷辭何以爲之耶城輔曰當依例爲之矣上曰慶辰當參班乎城輔曰謹當參班矣上曰今日登筵亦是美事風聲所曁豈無聳動乎下去前當更召見今姑退去方設饌於廚院以待進食後出去可也城輔先退上敎勉兢曰昨見東伯狀啓則二萬餘石逋欠可謂駭怪今欲捧之則可謂盡捧乎承旨新經道伯必能詳知矣勉兢曰其中五千石則指徵無處所謂民布全是虛簿雖官吏亦不知爲某色者此外則庶可限年捧之矣上曰永宗僉使入侍賤臣承命出與永宗金使李亨元偕入進伏上命書傳敎曰一則爲其事面也一則兼爲節拍也何必下去赴任然後始可謂快伸廉隅乎永宗僉使李亨元改差前僉使仍任又命書傳敎曰刑官戎務自多相妨壯勇大將徐有大本職許遞前望單子入之待下批牌招察任又命書傳敎曰刑曹參判前望單子入之待下批牌招察任仍點下亨元於刑曹參判前望上敎亨元曰所遭畢已照燭更無可言矣亨元曰臣遭罹罔測不可以更立於人世間幸蒙天地父母生成剪拂之恩感激隕越無以爲喩矣上曰前年湖西民事何若是乎亨元曰五十日久旱之餘加之以七月二十八日之風人心騷動莫可鎭定而內浦諸邑多是赤地幸賴朝家曠蕩蠲恤之典人心得以維持矣上曰昨年停退條今可盡捧乎亨元曰果難盡捧矣上曰古則爲政專以損上爲事今則反是南中儲峙米全無一石京中則雖若多入而此無異於割肉充腹雖若無損下之事而其實則自歸於損下且惠廳所儲之不能新舊相繼殆是百年內所無蓋不能量入爲出則轉致雖多亦爲無益矣粵昔先大王之行均役法也當初聖意則欲待行之數年國用充足之後以爲數年一次式蕩減身布之計也當比歉歲予則欲盡爲蕩減雖以事體之重大有所趑趄而新舊竝督則果爲極難還穀姑無論下戶編氓之身布最可悶矣亨元曰秋成之後固當更爲商量而若欲如例竝督則果有民不願豐之歎矣上曰今年若登熟則幸矣亨元曰內浦諸邑酷被旱災而近來則連爲得雨高燥處外幾皆移秧田穀則大登此後雨暘適中則可占豐稔晦初之雨極爲有益臣來時民方爭爲移秧矣上曰湖西穀簿可謂不成說今年則以何穀給還耶亨元曰以前年之幸得準捧者出給矣上曰今則儲穀之方爲第一義矣亨元曰內浦常賑穀太爲不足若以貿粟仍留作還而預爲給價價則以一斗一錢爲定則民必樂赴而官屬亦難容奸此似爲生穀之一道矣上曰刑參肅拜欲爲之乎亨元曰臣以此遭罹雖蒙恩造更何敢抗顔於淸朝士夫之列乎上曰過矣須卽肅謝也仍命退諸臣以次退出
정조 19년
行都承旨黃昇源坐行左承旨林濟遠坐行右承旨趙鎭寬坐左副承旨韓晩裕坐右副承旨李勉兢坐直同副承旨兪漢寧坐直注書趙台榮仕直一員未差假注書洪奭周仕事變假注書柳聖儀仕
정조 19년
李勉兢啓曰禁衛營將官來言今日本營軍兵日次私習云矣敢啓傳曰知道
정조 19년
李勉兢啓曰御營廳將官來言今日本廳軍兵日次私習云矣敢啓傳曰知道
정조 19년
林濟遠啓曰來二十一日輪對日次矣敢稟傳曰當次人受點後日次待令
정조 19년
林濟遠啓曰來二十一日朝參日次矣敢稟傳曰停
정조 19년
傳于李勉兢曰都提調以下進饌所來待諸臣入侍
정조 19년
傳于林濟遠曰弘化東西挾門宣仁門通化門差早開門
정조 19년
李勉兢啓曰檢閱吳泰曾入侍命下之後醉不省事欲起還倒未簉記注之班當此八域歡抃之日醉亦不害爲瑞而身居簪筆之任口忽盃酌之戒致有此無前之駭擧事體所在不可不重勘而本院請推之外無他可施之罰何以爲之敢稟傳曰爲先推考
정조 19년
傳于李勉兢曰明日試紙大好紙爲之事分付成均館
정조 19년
傳于李勉兢曰承旨前望單子入之待下批牌招察任
정조 19년
承旨前望單子入之黃昇源李亨元趙鎭寬韓晩裕落點
정조 19년
兵曹口傳政事副護軍單李潤慶白師誾李文喆副司直單具㢞李鼎揆徐有臣洪義榮李益運姜彝正金履翼朴宗甲韓晩裕李東稷朴基正鄭尙愚成種仁李魯述副司果單金銑朴瑞源李景溟申龜朝高宅謙李萬榮李貞運李基恒嚴耆徐有鍊鄭毅祚姜文會柳協基李基慶鄭魯榮李東冕李尙寯金熙華李瑞朝金若鍊李安默鄭晩錫玄重祚申史澳僉知單李晉秀
정조 19년
傳于林濟遠曰未肅拜承旨遞差前望單子入之待下批牌招先入侍後謝恩
정조 19년
傳于林濟遠曰政官牌招開政
정조 19년
有政吏批判書尹蓍東進參判未差參議未差行左承旨林濟遠進以朴宗甲爲吏曹參議尹光普爲應敎徐有臣爲刑曹參判權裕爲左尹南陽履爲顯陵令慶尙道昌原府按覈御史單柳畊
정조 19년
兵批判書沈煥之參判宋鍈參議閔昌爀病參知崔守魯入直進右副承旨李勉兢進副司直李亨元申大顯
정조 19년
以漢城府民家頹壓單子傳于韓晩裕曰恤典令該廳卽爲分給事分付
정조 19년
趙鎭寬以賑恤廳郞廳以都提調意啓曰傳曰慶辰在邇欲示祝慶之忱豈有過於同慶乎況已施於華城民人者豈可不爲於京乎當於十八日進致詞箋文表裏於慈宮進饌禮成後臨弘化門賜米飢民今番抄戶中最貧殘之戶宣惠廳都提擧三公嚴飭各坊尊位抄報賑廳令賑堂及京兆尹率領待令事知委事命下矣卽接漢城府所報各坊里尊位所抄至貧窮之類爲五百十二戶之意敢啓傳曰知道
정조 19년
趙鎭寬以賑恤廳言啓曰漢城府民家頹壓別單判付內恤典令該廳卽爲分給事命下矣西部字內完少頹多二戶各布一疋北部字內全家頹壓二戶各錢二兩完少頹多三戶二三間中完多頹少一戶各布一疋合錢四兩布六疋恤典依例分給之意敢啓傳曰知道
정조 19년
趙鎭寬以賑恤廳言啓曰依下敎取考親臨賜米前例則英廟朝己丑七月興化門親臨賜米時四民六十二名各米二斗丁未二月崇賢門親臨賜米時鍾街乞人十八名各米三斗八月德游堂親臨賜米時四宮奴二十三名各米三斗婢三十八名各米二斗流丐五十八名各米一斗十二月興化門親臨賜米時四民三十五名各米三斗分給矣今番則以幾斗擧行乎敢啓傳曰從多例分給可也
정조 19년
趙鎭寬以訓鍊都監言啓曰今六月十八日弘化門殿座時因兵曹節目步軍五哨六百十名各其將官領赴禁衛營都領陣之意敢啓傳曰知道
정조 19년
林濟遠以御營廳言啓曰今六月十八日弘化門親臨賜米飢民時因兵曹節目出番鄕軍二哨千摠趙宅鎭把摠權友仁哨官尹汝昇印時彦領付于禁衛營都領陣之意敢啓傳曰知道
정조 19년
林濟遠以摠戒廳言啓曰今日抄戶還上分給時臣與漢城府判尹李在學開坐于平倉右尹洪仁浩本廳中軍申大謙開坐于下平倉中部二百二十九戶東部五百二十九戶西部二千五百九十一戶南部一千一百四十二戶北部八百六十一戶鍊戎臺六十六戶合五千四百十八戶分兩所每戶三斗式合米一千八十三石九斗擇其石完精白米一一分給而北漢一百十二戶亦每戶三斗式合米二十二石六斗別定營校與管城將柳鎭豐眼同分給之意敢啓傳曰知道
정조 19년
乙卯六月十七日卯時上御延禧堂都提調以下進饌所來待堂郞惠堂戶曹堂郞入侍時右承旨李勉兢記事官趙台榮記注官金良倜記事官吳泰曾壯勇營都提調洪樂性進饌所堂上行司直沈頤之判敦寧徐有隣行禮曹判書閔鍾顯京畿監司徐有防戶曹判書李時秀工曹判書李家煥行副司直徐龍輔行大司成李晩秀敦寧都正尹行恁華城留守趙心泰壯勇大將徐有大惠廳堂上李命植都廳直閣李始源繕工副正洪大榮郞廳副司果洪守榮江西縣令金龍淳盈德縣監李潞秀星州牧使具膺副司果金近淳戶曹正郞尹光心以次進伏訖樂性進前奏曰積雨之餘自昨日快晴且有涼意誠甚萬幸矣此時聖體若何上曰一樣矣數日晴佳當此慶禮尤爲萬幸卿以元老此時盛暑連日入來能無所損否樂性曰生逢慶辰獲與進饌諸臣之列榮幸之極不覺筋力之爲勞矣上曰晩熱漸盛卿則先退可也樂性退出命進饌堂郞排設如儀延禧堂正堂溫堗下排綵花席二張付地衣二浮上排黃花席二張付地衣二浮綵花席登每二坐滿花方席一坐戶曹待令蓮平床一坐上排綵花龍紋單席一件紫的紬褥一件十長生屛風一坐排設房待令眞綵中屛一坐內下南挾房下排綵花席一張半付地衣二浮上排黃花席一張半付地衣二浮大廳下排馬蹄紋十三張半付地衣一浮上排綵花席十張付地衣一浮綵花席登每一坐滿花方席一坐東退馬蹄紋席三張半及半半張何地衣一浮六張付地衣一浮南退馬蹄紋席五張半付地衣一浮西退馬蹄紋席四張半付地衣一浮踏掌馬蹄紋席一坐戶曹待令香座兒一雙香串之一雙書房色待令炷香一雙內局待令壽酒亭二坐一設於東楹之內殿下稱觴之所一設於西楹之內王妃補觴之所亭是燔朱紅高足床覆以床巾紅質綵領皆用輕光紬又設紅鼎紬單袱皆三幅油紙各一張都策應所待令玉盞一雙銀臺鍍金內下銀甁二坐左右面鍍金象金烏玉兔銀盃二坐內外面及銀臺竝鍍金戶曹待令燔朱紅高足床一坐致詞箋文表裏同排床巾一件紅質綠領皆用鼎紬紅鼎紬四幅單袱一件尙衣院待令揮巾一件外拱紫的生輕光紬內拱草綠生輕光紬四幅長四尺都策應所待令揮巾鍮錚盤一立內下補階上設遮日下設地衣東補階所排馬蹄紋方席一百五十立西補階所排馬蹄紋單席二十立排設房待令酒卓二一設於東補階爲外賓宣醞之所一設於西補階爲內賓宣醞之所卓上各排油紙紅輕光紬床巾紅鼎紬三幅單袱戶曹待令各置鑞質鍍銀甁一坐銀五呈盃具銀臺一坐尙衣院待令排設訖有隣等奏曰堂內間架或難於容旋先以饌案量其廣狹則可無路時窘束矣上曰今番器數旣從約豈或難於容排而卿等之言旣如此第試之可也諸臣入排案卓上曰果恰好矣上曰新除授承旨如已入來使之入侍勉兢曰左承旨李亨元則違牌右承旨趙鎭寬纔已入來矣上命右承旨入侍鎭寬進伏上曰今當慶辰內賓齊會情話燕喜怡悅慈心而卿之老母屬最尊年最高旣參於華城進饌今又入來精力康旺步屧如常慈心尤以爲喜卿當以外賓參班而又除承旨者使之擧行於進饌凡事卿與洪義榮分掌外賓擧案異姓外賓卿主之同姓外賓洪義榮主之進不進今日內修正以入明日班次亦各分掌檢飭可也命書榻敎曰行副司直李亨元副護軍李儒敬行副司直李肇源鄭尙愚蔡弘遠李羽晉李儒慶金啓洛金熙朝申獻朝權察假承旨之任牌招使之入來聽傳敎上曰明日問安罷後百官當宣饌而二品自有定班其外散班則各有分掌然後可不雜亂文臣侍從堂上堂下明政殿東月廊使李亨元看檢整齊文臣參上參下時仕前銜光政門內月廊使鄭尙愚蔡弘遠看檢整齊蔭官堂上堂下時仕前銜明政門外道南使金熙朝李羽晉看檢整齊武臣邊禦以下時仕前銜明政門外道南使李儒敬金啓洛看檢整齊文臣三品以下至蔭武雜職乙卯生人永淸門內使李儒慶看檢整齊雜職時仕前銜禁淸橋越邊使李肇源申獻朝看檢整齊後以爲宣饌之地而諸承旨入來後以此下敎詳細分付使之善爲擧行可也又敎曰明日行禮當差早爲之行禮後卽當宣饌而預先整飭然後可免紛遝假承旨使之留門入來別省記入直明朝開門時假承旨分詣弘化門東西挾宣仁門內使參宴諸臣參班行禮後各就分掌處所以待宣饌之意預先知委可也上曰誕日例有當殿問安而明日則旣行進箋進致詞之禮於慈宮不必更爲問安只於行禮後行各殿問安元子誕日問安則當宮及各殿宮依例爲之事分付可也命退諸臣以次退出
정조 19년
行都承旨李鼎揆在外行左承旨趙鎭寬坐直行右承旨林濟遠坐左副承旨韓晩裕坐右副承旨李勉兢坐直同副承旨李晉秀坐注書趙台榮仕一員未差假注書洪奭周仕直事變假注書柳聖儀仕
정조 19년
惠慶宮進箋罷後內閣政院玉堂藥房朝廷二品以上六曹堂上兩司長官口傳問安答曰知道
정조 19년
弘化門殿座罷後內閣政院玉堂藥房口傳問安答曰知道
정조 19년
傳于林濟遠曰左承旨與內閣提學持此御題偕往泮宮試取以來
정조 19년
傳于林濟遠曰不爲待令承旨許遞前望單子入之待下批牌招察任
정조 19년
承旨前望單子入之李鼎揆李晉秀落點
정조 19년
傳于李勉兢曰同副承旨入侍
정조 19년
傳于趙鎭寬曰政官牌招開政賞典今日政下批
정조 19년
傳于林濟遠曰今番賞典一人雖兼數事無得疊受
정조 19년
傳于趙鎭寬曰進饌所連日省記入直藩任相妨堂上徐有防藩任姑解差代間爲先令假都事權察待道臣下去還授
정조 19년
有政吏批判書尹蓍東進參判黃昇源進參議朴宗甲進行左承旨趙鎭寬進以崔重圭爲司諫沈興永爲掌令金相夔爲典簿金燾爲禁府都事李萬榮爲左通禮鄭毅祚爲右通禮都承旨黃昇源趙尙鎭右承旨趙鎭寬以上今加嘉義左通禮李周顯右通禮許晊以上今加通政加資事承傳
정조 19년
兵批判書沈煥之病參判未差參議閔昌爀病參知崔守魯入直進右副承旨李勉兢進副護軍南必錫副司直趙尙鎭兪漢寧永宗僉使曺翰振仍任事承傳
정조 19년
傳于李勉兢曰科次入侍
정조 19년
以義禁府徒流案傳于李晉秀曰李顯道洪龍鎭尹持訥放樂述移配豐德
정조 19년
吏曹口傳政事繕工監役二單洪樂宣洪樂受
정조 19년
都承旨前望單子入之趙尙鎭落點
정조 19년
李勉兢以都摠府言啓曰今日入直內三廳武兼禁軍及軍兵等當爲中日習射而惠慶宮誕日相値不得爲之之意敢啓傳曰知道
정조 19년
趙鎭寬以禮曹言啓曰今此慈宮周甲誕辰諸道所封箋文中慶尙左兵使李潤謙坡州牧使徐英輔定州牧使金爔鐵原府使任聖說以應封官兼別軍職故各爲封箋矣一體看審捧入之意敢啓傳曰知道
정조 19년
乙卯六月十八日午時上御弘化門親臨賜米入侍時行都承旨黃昇源行左承旨林濟遠行右承旨趙鎭寬左副承旨韓晩裕左副承旨李勉兢同副承旨兪漢寧記事官趙台榮假注書洪奭周記注官金良倜記事官吳泰曾原任直提學鄭大容檢校直閣李晩秀金勉柱南公轍直閣李始源檢校待敎徐有榘以次侍立上具翼善冠衮龍袍乘輿出交泰門永淸門明政門詣弘化門降輿陞座上曰時原任大臣備局堂上入侍出榻敎賤臣承命出與左議政兪彦鎬右議政蔡濟恭領敦寧金履素領府事金憙判府事李秉模判中樞李命植判敦寧徐有隣行司直金持默沈頤之行禮曹判書閔鍾顯刑曹判書李得臣吏曹判書尹蓍東行副司直李敬懋戶曹判書李時秀兵曹判書沈煥之水原留守趙心泰行副司直徐有大李漢豐徐龍輔開城留守李冕膺偕入進伏彦鎬等曰今日慶禮卽四百年初有之擧也而日氣和朗縟儀順成區區下情不勝慶忭舞蹈之至上曰是年是日千載一時喜幸歡祝有不可以言語形容而溽雨旣晴又不蒸熱天意尤可見矣記昔先朝嘗臨門賜米此實爲祈永之一端在予固宜繼述而況當今日慶辰必欲慈恩之無物不被則日前五部民之抄戶分還猶未足爲均惠而必趁慶禮前分給一巡者此也今此賜米之類尤是最貧無依者則斗米白給庶可爲歸飽慈德之資矣五部民人果皆整待耶分五所卽速擧行而京兆三堂及賑堂統營句管備堂中徐有隣沈頤之尹行恁沈煥之徐有大分掌五所時任大臣同爲檢飭可也彦鎬等曰以殿下廣慶同樂之意旣已抄戶分還實爲貧士窮民無前莫大之惠而今日之臨門賜米及於尤無告之類慈恩聖澤同流共曁實爲祈永迓休之一助誠不勝欽仰之忱矣仍分五所次第賜米中部二十契三十一戶每戶各米三斗合六石三斗東部三十三契八十戶每戶各米三斗合十六石西部五十四契二百八戶每戶各米三斗合四十一石九斗南部四十五契一百三十五戶每戶各米三斗合二十七石北部二十五契五十八戶每戶各米三斗合十一石九斗以上一百七十七契五百十二戶各米三斗合一百二石六斗於是民人等或橐而負或箱而戴歌舞載塗歡聲若雷上曰流丐之聞風而來者殆乎塞巷塡街云縱難遍施豈使空還其以饌物餠糕之屬隨處散施以示投醪之義可也仍敎彦鎬等曰昨日分還今日賜米專爲京城之民則八路均惠之方卿等或有講究乎濟恭曰一方一邑則容或有好道理而欲令八路均被則倉猝難以仰對矣上曰昨年三南停退條甚多還穀固難盡捧而最可憐者軍布也今欲盡捧兩年條則反不若專力於今年當捧若又停退則徒歸積逋身布不關經費均廳旣已給代而尤甚邑亦不甚多可令一竝蕩減還米停退者太多耗條則前年已多給代雖難擧論而亦必難捧矣如今慶年豈可虛度而不使實惠均及於小民耶濟恭曰聖意如此臣意則身布蕩減一款斷然行之則好矣上曰蕩減止於尤甚邑則之次稍實邑皆不能均被矣原任大臣亦爲各陳所見可也履素曰耗條給代則法典所在果難屢爲聖意旣在於均施則尤甚之次非必有間大抵就停退條略施蠲減之典則恐爲便好矣上曰不爲停退條則何以爲之耶憙曰惠澤之均及八路聖意甚盛而若全無區別則反不能爲實惠不爲停退條則似不必擧論矣秉模曰軍布最可憐之敎聖諭甚當而如欲爲均惠之方則八路耗條一竝半減似好矣上曰時任大臣之意則何如彦鎬曰臣意則新還減耗後弊所關公用所須亦當磨鍊而後爲之矣濟恭曰此於甲午年亦有已例而大抵受還七八斗五六斗之民則所減之耗只是三五升在公用則所縮者甚多而在民則不足爲實益矣上曰昨年軍布停退之諸道則竝當蕩減而其外諸道則以舊還最近一年條施惠爲好卿等之意何如僉曰果好矣濟恭曰軍布蕩減事驟聞則雖甚重難而聖意旣堅定願卽依此斷而行之焉勉兢曰太學進箋儒生試取試官臨時稟旨事曾有下敎矣今有試取之命何以爲之乎上曰試官則時原任文任時原任閣臣進饌所堂上及文郞爲之可也出擧條乘輿入明政門永淸門由交泰門還內諸臣以次退出
정조 19년
乙卯六月十八日未時上御便殿同副承旨入侍時同副承旨李晉秀記事官趙台榮記注官金良倜記事官吳泰曾檢校直閣李晩秀以次進伏訖上命書綸音曰日月歲重回甲子稀有之大慶也親年之躋乎此飾歡賁喜子職固然洗腆用酒庶人之事也肆然設席速諸父諸舅卿大夫之事也施于有政與百姓同樂后王之事也予小子荷皇天祖宗之佑値國朝肇逢之會粵自歲首至于今六七箇月何月非舞蹈之日何日非頌祝之時鏤玉編金揚慈徽也觀華呼嵩祈慈壽也千箱萬庾穀遍島陸廣慈惠也群老四民人得醉飽表慈德也然予齊天無疆之願恒懷維日不足之心矧於誕彌之辰何豐亨豫大之暇顧而先朝丁卯之未得於仁元聖母者今難得之於慈宮賀未備儀樂不具奏只與外內賓戚恭進小饌歌老萊之章稱萬年之觴此亦出於仰體我慈宮留有餘不盡之至意而事不涉於張皇政有屬於普博者其可不行之於今日乎爰自參班之臣工拜箋之章甫下逮軍兵隷徒而使之飮此日之酒知此日之樂文蔭武六十一歲人入庭者略寓虞庠養老之義別設各卓予念京師貧士窮民向隅望哺予其臨門賜米南陔白華卽孝子愛親之作而鄕人飮酒必用此樂蓋取諸勸之孝而廣其愛也鄕飮之禮廢而民俗漸渝州閭膠序之間邈然觀感篤厚之風予不能爲三代治何責乎承佐之臣而天降彝哀無古今遐邇其豈無反漓回淳之道乎玄酒之淡而自有妙理大樂之希而所䙡正聲古人所謂一日禮行四方風動者未必不在於玆矣其令京外長民之官講習修明其申戒之辭續當頒示有罪名者令吏兵曹書入徒流中可合疏放者亦依點下施行滌逋蠲徭春初有之予方欲錄歡賁喜何憚煩複京則貢人舊遺在二千石布民徭役二朔泮人贖錢限十日蕩滌外則華城畿甸三南昨年停退之身貢保米布錢一竝蕩減其餘兩都四道則以舊還最近一年條代減此乃揚慈徽也祈慈壽也廣慈惠也表慈德也上曰此綸音承旨退出後卽爲頒布仍令今日內行會諸道檢校直閣亦卽編入於御製及日省錄可也又命書傳敎曰慈宮岡甲誕辰進致詞箋文表裏時禮房承旨趙鎭寬對擧行都承旨黃昇源通禮許晊李周顯加資贊儀南公著引儀崔慶鎭任藗陞敍其餘臺下典儀引儀承文院濟用監官員各加一資資窮者代加今日進饌雖不煩有司今春華城進饌堂郞皆令分管擧行堂上半熟馬一匹賜給大臣則熟馬一匹賜給郞廳兒馬一匹賜給其餘依別單判下分等施賞禮房擧行行都承旨趙尙鎭加資別單判下都策應所壯勇營都提調領議政洪樂性熟馬一匹提調判中樞府事李命植半熟馬一匹都廳副司果洪守榮監官嘉善卞世義陽德縣監洪樂佐各兒馬一匹壯勇衛李珍國崔碩良張安金光福各木一匹書吏尹翊運高有謙營吏韓壽一庫直金億年等二名各其所管處施賞旗手金點乭等十九名各米三斗都房子張貴尙使令朴快得文書直尙得等二名使喚軍世得等十名各米二斗書員梁德敏朴元儉庫直車必元使令金鐵得使喚軍根大等三名木米都廳堂上行司直沈頤之京畿監司徐有防戶曹判書李時秀行副司直徐有大行副司直徐龍輔敦寧府都正尹行恁半熟馬一匹都廳奎章閣直閣李始源繕工監副正洪大榮以上兒馬一匹書吏尹仁桓加給李聖珏朴允默金景濂書寫趙彦植各其營門衙門施賞旗手朴道文等二名各米三斗使喚軍再福等二名各米二斗進饌所堂上判中樞府事李命植水原府留守趙心泰行副司直徐有大敦寧府都正尹行恁各半熟馬一匹都摠副司果洪守榮郞廳副司果金近淳江西縣令金龍淳將官前兵使吳毅常坡州牧使徐英輔各兒馬一匹知彀官李海昇加資金昌仁賞加洪藥佑邊將除授書吏孫後成朴興修黃度章書寫元敬身庫直李奎文等二名自本營從優施賞旗手朴仁興等十名使令朴松得等四名各木一匹文書直弼興私庫直興石使喚軍春三等二十四名各米三斗熟手李春彬等十三名各木二疋李五善等十二名各木布各一匹高道千等四名李千得各木一疋米二斗姜德昌等五名各木一疋內外賓床熟設所堂上判敦寧府事徐有隣敦寧府都正尹行恁各熟馬一匹將官前承旨李晉秀別軍職李晢訓鍊院正趙岐各兒馬一匹知彀官徐繼修秦洞秦東運呂從周各木一疋敎鍊官金命遇華城未及施賞賞加書吏朴東植書寫金城庫直朴信興旗手朴再平等十九名各米三斗使令李得千等二名文書直福實私庫直同伊使喚軍點孫等二十三名汲水軍十二名熟手洪龍起等十一名李好得等十一名蔣大承等二名金世興等二名金得喆等八名千完得等二名依策應所例朝廷床熟設所堂上戶曹判書李時秀半熟馬一匹郞廳盈德縣監李潞秀將官黃海兵使李海愚別軍職申鴻周各兒馬一匹知彀官李完基敎鍊官王道源史廷煥金宗燁皮聖麟李源培別武士韓大彦李重燁書吏孫宗大白弘翼金允文崔道植盧守一庫直李光默等二名旗手金鼎恭等十名使令崔聖順依他所例熟手朴興彬等二十四名各木布各一疋鄭興金等九名各木一疋李厚萬使喚軍三十名汲水寧四名各米三斗侍衛百官床熟設所堂上京畿監司徐有防半熟馬一匹郞廳星州牧使具膺將官定州牧使金爔宣傳官李東善出身吳應常各兒馬一匹知彀官李彦懋千圭錫敎鍊官鄭道寬成鳳文前敎鍊官徐命點書吏鄭暻信金致德朴禧復河敬魯庫直李奎祥旗手金得哲等五名使令徐廷遇使喚軍成大等六名依他所例擧床軍三十名汲水軍十二名各米二斗熟手朴祥麟等七名各木一疋米二斗儒生賜饌所堂上大司成李晩秀半熟馬一疋將官宣傳官鄭周誠宣傳官金鎭鼎前府使朴宗和前郡守金赫各兒馬一匹知彀官金宗煥成元柱敎鍊官金鰲福書吏韓相圭廉在性李厚根庫直金聲振旗手金福得等四名使令李有福使喚軍廣喆等四名熟手崔成偉等二名竝依他所例金基貞等三名米三斗員役軍兵饋饌所堂上行司直沈頤之行副司直徐龍輔各半熟馬一匹將官前郡守尹頤東前郡守李膺福各兒馬一匹知彀官金商鎭敎鍊官金命淑金鎭喆崔道興書吏金命聃吳得麟旗手金永郁等五名使令柳枝生使喚軍世興等四名竝依他所例外賓次知堂上承政院行左承旨趙鎭寬已加資勿論儀節次知堂上禮曹判書閔鍾顯行副司直徐龍輔各半熟馬一匹書吏安一得木布各一疋書員陳興基木二疋米三斗致詞箋文肄習次知堂上行司直沈頤之禮曹判書閔鍾顯各半熟馬一匹儀仗檢飭堂上工曹判書李家煥半熟馬一匹別武士姜漢範黃獜景書吏尹龍得池元逵旗手一名使喚軍一名竝依他所例各所排設補階次知知彀官張光郁木一疋帳幕軍林宗大等四十四名各米二斗氷丁次知知彀官劉瓊壯勇衛陸重秀車道吉林百春旗手金光瑞等四名竝依他所例內庭行禮時差備啓請敬娘前導春雲各木一疋前導愛友日傘杏暹各紬一疋諭書今禮木一疋寶釰楚月陽臺雲繖扇哲玉愛玉各紬一疋龍扇景喜鳳扇金蓮各木一疋金鉞斧蘭花紅陽繖玉惠水晶杖月梅各紬一疋紅蓋允愛靑蓋明今各木一疋親上致詞箋文表裏時差備階上笏記蓮蟾階下笏訖鶴仙各紬一疋捧致詞亟綵丹花玉捧箋文函得仙福娘捧禮物函翠玉福大各木一疋東西唱西芝玉伊讀致詞德愛尙宮差備遠德各紬一疋進饌行禮時差備前導春雲愛友笏記女執事蓮蟾東西唱西芝玉伊先唱德愛已受賞勿論先唱巫山玉紬一疋後唱德愛巫山玉已受賞勿論慕愛福翠各紬一疋答致詞常娥儀賓戚臣引接玉梅梅烈饌卓差備春月龍大英紅丹桂日心紅梅令愛雲梅桂岑終心楚臺成烈瀛洲仙各木一疋樂工執撲典樂朴補完木二疋唐笛劉明漢洞簫金吾章觱篥孫奉郁文孝談朴昌根裵福祥張良文大笒崔五章金尙祿林喜昌宋大起朴成完稽琴洪三得吳大煥杖鼓曺宗彬金三得敎坊鼓尹宗哲金漢尙成興孫各木一疋判下訖命退諸臣以次退出
정조 19년
乙卯六月十八日酉時上御延禧堂進箋儒生應製科次入侍時行左承旨趙鎭寬行右承旨林濟遠右副承旨李勉兢記事官趙台榮假注書洪奭周記注官金錫泰記事官吳泰曾弘文提學徐有隣行司直沈頤之藝文提學閔鍾顯內閣提學沈煥之原任直提學徐有防戶曹判書李時秀工曹判書李家煥原任直提學徐龍輔鄭大容檢校直閣李晩秀金勉柱原任直閣尹行恁檢校直閣南公轍直閣李始源副司果金近淳檢校待敎徐有榘以次進伏訖勉兢曰臣與左承旨今日坐直而門鑰將下何以爲之乎上曰左承旨則先退通化門外各門竝爲放鑰可也鎭寬先退有隣曰臣方待罪弘文提學而今日內閣提學旣奉御題試取則當爲主文矣上曰內閣提學主文可也仍命書榻敎曰弘文提學許遞煥之曰臣有區區私義每於文任不敢冒當則主文之任尤豈可擧論乎且弘提有故則藝提自當主文矣上曰旣有情勢則藝文提學主文可也鍾顯曰內閣提擧旣奉御題則自當主文兩館容或撕捱而以閣任主文不必爲嫌臣不敢替當矣上曰藝提若更爲許遞則事同戲劇仍爲主文也上曰試官讀券則多而對讀則少入侍兩注書及翰林皆爲對讀官使之速爲科次而諸試官皆必多抄以備合考也上曰徒流案已爲修正以入耶勉兢曰已爲入啓矣上曰疏放之典不可踰今日夜色漸闌科次速訖然後又當有此酬應矣鍾顯等考券以進上曰諸券皆不合意更考落券也命勉兢讀奏御前上曰軸中一券旣不合考又不書等該試官事可謂做錯仍命書榻敎曰當該試官推考合考拆榜訖命書傳敎曰儒生製述居首進士沈厚鎭直赴殿試之次進士李日煒沈榮鎭直赴會試次上進士尹永輝生員尹鼎烈吳鼎煥各紙二卷筆三枝墨二笏賜給又命書傳敎曰入格儒生明日待令頤之曰進宴之期不遠女伶輩肄習若復全廢廢則實有漸不成樣之慮自今一月內數三次肄習恐合事宜矣上曰依此爲之可也以禁府徒流案羅州牧黑山島島配罪人李顯道巨濟府充軍罪人洪龍鎭鐵原府逐送罪人尹持訥放長淵縣定配罪人樂述移配豐德事判下以刑曹徒流案康津縣薪智島鄭時弘端川府李壽白殷栗縣僧杰牙金放豐川府樂進松禾縣樂遜移配豐德事判下命退諸臣以次退出
정조 19년
行都承旨李鼎揆在外左承旨未差右承旨未差左副承旨未差右副承旨未差同副承旨未差假承旨朴齊家坐直注書二員未差假注書尹致永仕直韓致重仕事變假注書柳聖儀仕
정조 19년
藥房提調沈頤之行左承旨趙鎭寬啓曰慶節載屆禮擧稱觴聖孝仰格天日淸朗頌騰萬壽歡均八域御殿臨門當暑勞動伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿氣候一樣昨日慶禮卽國朝初有之慶奉函稱觴禮擧呼嵩而勞動之餘慈候益康下情萬萬慶幸矣
정조 19년
朴齊家啓曰大憲尹師國掌令沈興永牌招啓辭未下執義李遇濟掌令趙彦哲持平尹之鉉洪時溥呈辭監察茶時之意敢啓傳曰知道
정조 19년
朴齊家啓曰新除授都承旨李鼎揆時在慶尙道慶州地斯速乘馹上來事下諭何如傳曰允
정조 19년
傳于朴齊家曰入格儒生入侍
정조 19년
承旨前望單子入之李周顯許晊落點以下三行半刀削
정조 19년
朴齊家啓曰卽者議政府錄事來言領議政洪樂性左議政兪彦鎬右議政蔡濟恭以爲嚴敎之下萬萬震懍走伏金吾門外恭俟鈇鉞之誅云仍納命召何以爲之敢稟傳曰卿等虧分乖律可謂驚心卿等則雖以爲只知卿宰勿入之閽禁云而下敎則自大臣勿令許入設或未及聞當初下敎俄下口傳之敎何如則大臣分義自分義城外可也江郊可也縣獄亦可也何可待命於咫尺金吾乎若以命令之不可忽義分之不可凌卿等爲當爲之處義無敢若是玩弄也
정조 19년
朴齊家啓曰卽者敦寧府錄事來言領敦寧金履素以爲嚴敎之下萬萬震懍走伏金吾門外恭俟鈇鉞之誅云係是大臣去就敢啓傳曰時任待命批亦爲謄傳
정조 19년
朴齊家啓曰卽者中樞府錄事來言領府事金憙判府事李秉模嚴敎之下萬萬震懍走伏金吾門外恭俟鈇鉞之誅云係是大臣去就敢啓傳曰諸大臣待命批謄傳
정조 19년
朴齊家啓曰卽者義禁府都事來言領議政洪樂性左議政兪彦鎬右議政蔡濟恭領敦寧金履素領府事金憙判府事李秉模今方待命於金吾門外云係是大臣去就敢啓傳曰知道
정조 19년
洪奭周改差代以尹致永爲假注書
정조 19년
傳于朴齊家曰當該注書汰去
정조 19년
注書趙台榮汰去代以韓致重爲假注書
정조 19년
朴齊家啓曰假注書望筒書入之際不書誰某之代臣等之矇然捧入不勝惶恐而奏御文字如是不審當該注書所當重勘而本院請推之外無他可施之罰何以爲之敢稟傳曰拿處以下五行刀削
정조 19년
傳于朴齊家曰湫濕若此在閤外承旨許遞前望單子入之待下批牌招察任
정조 19년
傳于朴齊家曰南所衛將假承旨差下
정조 19년
朴齊家啓曰玉堂上下番俱空事甚未安應敎尹光普副校理金羲淳副修撰申大尹趙德潤竝卽牌招以爲推移入直之地何如傳曰允
정조 19년
傳于朴齊家曰當該守門將處置次出付訓局差代
정조 19년
兵曹口傳政事以朴基成爲守門將
정조 19년
傳于朴齊家曰公格所在在下當遞都摠管洪樂任許遞未肅拜摠管亦爲許遞
정조 19년
以平安兵使申應周狀啓高山里僉使林擎翰居中決棍懲礪次捉送之意發關分付事傳于朴齊家曰更觀勤慢能否過數朔後狀聞事下諭于本道道臣而兵使處亦爲回諭
정조 19년
朴齊家以賑恤廳言啓曰漢城府民家頹壓別單判付內恤典令該廳卽爲分給事命下矣北部字內全家頹壓三戶各錢二兩完少頹多一戶布一疋合錢六兩布一疋恤典依例分給之意敢啓傳曰知道
정조 19년
朴齊家以賑恤廳言啓曰今番進饌時擧行員役別單判付內自各其衙門營門施賞事命下矣內閣書吏朴允默本廳書吏李厚根書寫趙彦植等六人庫直金景默等二名各木二疋布一疋磨鍊施賞之意敢啓傳曰知道
정조 19년
朴齊家以訓鍊都監言啓曰依下敎金虎門守門將尹心輝拘留北營之意敢啓傳曰知道
정조 19년
朴齊家以義禁府言啓曰全羅道羅州牧黑山島島配罪人李顯道慶尙道巨濟府充軍罪人洪龍鎭江原道鐵原府逐送罪人尹持訥放黃海道長淵縣定配罪人樂述移配豐德事命下矣李顯道洪龍鎭尹持訥卽爲放送事分付各該道臣樂述仍前罪目依例發遣府羅將京畿豐德府移配之意敢啓傳曰知道以下十六行刀削
정조 19년
左副承旨韓晩裕疏曰伏以臣性本不諧於俗行未孚於人觸事生疣擧足致謗而至於向來遭罹實是意慮之所不到以此僇辱之跡旋蒙熏沐之渥銜結徒積糜粉是期而百爾思量進身無望一向危蹙斂跡自省不萌彯纓之念已及半年特荷褫鞶之音亦至十度矣臣是何人而有除則輒事逡巡有召則每敢違傲雖曰情勢之所使然亦豈義分之所自安且臣之厚被恩造爲何如而無一分報答之階有臣如此將安用哉乃者喉司除命又下於慶辰隔宵之際私義之不當冒進與前一般而是年是日慶逢千一此時此任喜踰尋常他不暇顧竭蹶出肅粗伸懽忭之悃還切慙恧之心抑臣有迫急之情切至之懇有不得不自陳於天地父母之前者伏念臣之老母年今八十有三矣臣家自在伐氷之列最爲寒儉乃一世之所共知而到今親年之篤老漸加家計之窮空益甚甘旨之供多闕刀圭之資何論臣本計拙謀生情缺反哺知臣者莫不代悶人子之心其安得晏然而已乎臣爲臣而旣不能隨事效誠爲子而亦未克竭力致養於忠於孝一無所當此臣之所自悼歎者而事君親之日有長有短乃昔人發於至情之言臣每誦之未嘗不怵然動心趁此崦嵫之景未迫獲養專城以報三春之暉卽臣之夙宵所大願此外實無毫髮餘念也臣於昨夏以來周旋近密之班在於積年逖違之餘方幸依覲耿光不敢遽暴私懇抱玆微衷囁嚅徊徨而所遭以後亦無言私之路所以拖至今日者也粵在先王之世勞其使臣之詩曰將母來諗聖王所以軫其臣下之私者至於如此而我列聖朝以來每許近臣乞縣之章俾遂其養同符於先王仁厚之風臣之情理在同朝實尠其比其何可自阻於仁覆之天而不思所以被孝理之餘化哉惟聖上推先王體下之仁循朝家許養之例而俯念微臣事親日短之情私特許畀臣一郡得就殘齡之榮養則臣之母子與被廣慶之至澤頌祝錫類之盛德而以臣在朝無用之身亦得以治民自效庶國酬恩之萬一不勝幸甚臣無任云云省疏具悉疏辭下該曹稟處
정조 19년
瑞山郡守兪岳柱疏曰伏以臣才疎識蔑罪多釁重望絶榮塗分甘棄置而過蒙陶甄之恩至膺字牧之任乃於陛辭之日特降入侍之命咫尺前席玉音溫諄眷念於閭里之多艱惻怛於顚連之無告旣諭以從便施措又戒以陳章告籲好生之德發於宸衷如傷之惠溢於辭表神鬼宜格豚魚可孚臣雖愚頑寧不知感自承此敎日夕銘佩必欲爲一分圖報之計月前二十九日到任以後先察民情之最急者招集耆老詳探弊瘼則鵠面鳥形之人纍纍然匍匐而言曰民等不幸値昨年大無之歲自分爲溝壑之塡矣特以國恩至今生活四月以後牟麥爲命而半減於殺靑已盡於納還今無見存之糧寄在甁盎之中假使得雨之日實無移秧之望而此時田大同之督納急於星火上有巡營之關飭下有船人之立促吏胥頻到鞭撻或加逃遁不得呼訴無處無生之樂久矣寧欲死而溘然言訖多有泣下者臣纔見其形而聽其言亦不禁涕泗之無從矣臣謹據文案細加考閱則大同元上納米一千八百五十二石零內八百七十九石九斗零昨冬因朝令停退田稅元上納米九百三十八石三斗零內竝大同米七百七十一石四斗五刀七合前月纔已上納上納後捧留之米僅爲三百七十三石零太爲九十六石七斗零而卽今民間未收米爲七百五十六石三斗六合八夕太爲一百七十石九斗六刀五合五夕米太未收合爲九百二十六石十二斗零而赤立之時收殺無望時日漸久罪戾徒增民若有可納之勢而頑不促命則懲治督捧期於畢納是乃職分之當然奉公之常道何敢爲稽緩後時之計而見今民窮之急無異涸轍之魚況且一旱太甚四野皆赤手斷鋤耰望絶豐登焦遑之色愁歎之聲日日轉甚有不忍見到此地頭惟當撫摩之安靜之期於無拂其惟而已若以難捧之物督其準限之納則決知其目下行不得之事也人無恒心擧皆逃避衆志一散難可復合臣愚死罪竊以爲保民而後可以言治大雖急宜有闊狹伏乞聖明特垂鑑諒俾賜變通之方焉此外弊政之久爲民瘼者亦不無一二可言而臣方赴任屬耳顚末未詳且懼煩瀆未敢登聞徐觀事勢兼詢民情當與巡營往復商處而若其巡營之亦不敢擅便者則不得不仰達陳請臣罪至此尤萬萬悚蹙矣臣以積年廢枳之蹤屢蒙前後拔擢之恩生死肉骨之德與天無涯而末梢榮光至今日分憂而極矣在臣報答之微忱惟當奉公之不暇而莫重上納未能趁限乃反以難捧之說仰瀆於崇嚴之天迹涉唐突罪合鈇鉞惟聖明察其狂妄亟降處分焉臣無任云云省疏具悉民勢旣如此有民然後有貢賦常例不可顧大同未納許令道臣區別退限本邑如此則湖南最尤甚邑亦必有民間難辦處付之道伯一體退限
정조 19년
校理韓用鐸修撰張至顯等疏曰伏以開通言路有國之急務敬禮大臣聖人之明訓一或反是害不可言今幸邦籙無疆褥禮載成是誠千古罕有之慶當之時君臣上下歡欣蹈忭導達和氣之不暇而卽者時原任大臣忽地入來旋又出去至有胥命之境臣等雖未知緣何事段致有此擧而大官去就關係非細其不時造朝必有時急仰達之事而殿下不許方寸之地俾盡入告之忱使之蒼黃退去擧措顚倒便同何所聞而來何所見而去則敬禮之道恐不當如是而且聞門禁至嚴卿宰侍從或到闕外徊徨半日景色愁沮臣等又不敢知殿下何爲而作此擧上下阻隔情志不孚將至於言路之閉塞乎伏乞聖明亟回三思召接大臣洞開九門克盡敬禮之方以釋群情之惑焉云云
정조 19년
以玉堂箚子傳于朴齊家曰未知緣何事云者豈有如此之堂箚乎其事未知則堂箚何爲拜箚玉堂爲先遞差下義禁府果未知何事與否推問以啓
정조 19년
朴齊家以刑曹言啓曰諸道徒流案中全羅道康津縣薪智島鄭時弘咸鏡道端川府李壽白黃海道殷栗縣僧杰牙金放豐川府樂進松禾縣樂遜移配豐德事命下矣依下敎罪人鄭時弘李壽伯僧杰牙金等竝放送樂進樂遜等依前罪目卽爲移配事分付各該道臣之意敢啓傳曰知道
정조 19년
行副司直金思穆疏曰伏以百祿鼎臻六慶咸湊祝岡之瑤觴將擧愛日之聖孝冞光喜溢宗祊歡均區宇仍伏念臣遭罹罔極身陷大僇孤負聖朝全保之恩墜失前人謹愼之訓在國而爲不忠之臣在家而爲不孝之子律以邦憲誅戮猶輕而伏惟聖上天地於臣父母於臣前後絲綸鄭重諄複諭之以不棄申之以念舊近地薄竄恩宥旋降霜雪雨露之敎生死肉骨之澤藹然竝流於造化涵囿之中臣每一承聞以首頓地自不覺血涕之被面滓穢賤蹤何以得此曾未幾何遺簪復收死灰重燃摠管特除之命遽及釁枳之餘臣誠驚感震越不知措躬之所也況値慶禮在邇跛躄咸聳在臣道理尤當拚棄廉隅竭蹶趨膺粗效蹈抃之忱少伸感戴之私而第臣今日所遭殆非人理可堪拯拔生成縱荷曲庇之恩穹壤疾痛不禁必呼之情惟聖慈哀憐而垂察焉嗚呼臣根孤植弱墻壁無依而偏蒙陶甄遍歷華膴頂踵毛髮咸由洪造出處行藏惟恃上天冥升至此涯分已極古人所謂旣蒙深知於聖主肯復借交於衆人者正爲臣準備語也然則以何心腸以何較計逐逐營營復事鑽刺爲哉臣於浚賊以有姻婭不幸相知當其閃忽之妖腸未綻譸張之陰圖莫測問聞過從不能拒絶則固是臣有眼無瞳噬臍莫及之恨到今凶情逆節狼藉畢露王章未伸擧國同讎沬血之義腐心之憤臣與言者均是秉彝而乃以此等題目忍加於人言之者雖容易受之者寧不冤乎夫俗所謂趨權附勢者不過爲利害禍福之所動耳若以臣爲徼利也則臣本冒承先庥偏被聖渥一資半級皆出上簡拔援吹噓更無可籍若以臣爲慮患也則臣又世守謹畏與物無競一身進退無關世道得失榮辱非所預憂於此於彼元無利害禍福之可論則臣顧何求於彼賊而苞苴日輸乎何畏於彼賊而注擬一聽哉此箇事理灼然明甚有罪無罪天鑑孔昭臣何敢飾辭自明以重欺罔之辜也噫臣受國厚恩天高地厚一分塵刹之報惟在於上不欺君下不忝先自矢方寸可質神明雖未能先事炳幾以效鸇逐之義尙何忍染跡邪逕甘附鴟張之勢哉只恨臣始無九齡識叛之明終愧管寧割席之智橫罹醜惡之誣莫暴黯昧之冤慙痛弸中死不瞑目俯仰跼蹐此何人斯抑臣尤有所隱痛者行己無素涉世昧方久處睢盱之場重犯負乘之戒群猜衆嫉竟陷危穽靜思厥咎尙誰怨尤雖蒙聖明不忍棄捐曲加剪拂而身名虧矣門戶辱矣將何顔面復立人世再造之恩河海莫量旣汚之質薰沐難施區區自靖之道惟有永謝明時竄伏窮山懺訟愆尤息補黥劓而已顧安敢重入脩門貽羞當世也哉伏願殿下亟降威罰重勘臣罪以爲負先負國者之戒仍命刊名朝籍俾得沒齒蓬蓽涵泳聖化則生隕死結庶期他生臣無任崩迫懇禱之至謹昧死以聞答曰省疏具悉特竄特點一義也卿其勿辭行公當在十六日
정조 19년
乙卯六月十九日辰時上御誠正閣入格儒生入侍時行右承旨林濟遠假注書洪奭周記注官金錫泰記事官吳泰曾以次進伏訖上命書瑞山郡守兪岳柱疏批訖濟遠曰本郡民情則雖極可悶而爲守令者直以此陳疏不無如何矣上曰入格儒生以次進奏姓名可也儒生直赴沈厚鎭進士李日煒沈榮鎭尹永輝生員尹鼎烈吳鼎煥以次進對上命泰曾呼厚鎭新來仍命書傳敎曰右承旨左副承旨許遞前望單子入之待下批牌招察任命書榻敎曰進御淸涼飮依前方五貼製入仍命退承史及儒生以次退出
정조 19년
行都承旨趙尙鎭未肅拜行左承旨李祖承未肅拜行右承旨洪仁浩未肅拜左副承旨蔡弘遠未肅拜右副承旨韓用龜在外同副承旨李肇源未肅拜假承旨李勉兢守宮直朴齊家隨駕直注書趙台榮隨駕直一員未差假注書任俊常隨駕宿事變假注書許暕守宮直
정조 19년
大駕詣北營後政院口傳問安答曰知道
정조 19년
朴齊家啓曰禁衛營將官來言今日本營軍兵日次私習云矣敢啓傳曰知道
정조 19년
朴齊家啓曰御營廳將官來言今日本廳軍兵日次私習云矣敢啓傳曰知道
정조 19년
朴齊家啓曰卽者議政府錄事來言領議政洪樂性左議政兪彦鎬今方出城云係是大臣去就敢啓傳曰知道
정조 19년
朴齊家啓曰卽者敦寧府錄事來言領敦寧金履素今方出城云係是大臣去就敢啓傳曰知道
정조 19년
朴齊家啓曰卽者中樞府錄事來言領府事金憙判府事李秉模今方出城云係是大臣去就敢啓傳曰知道
정조 19년
傳于朴齊家曰假承旨入侍
정조 19년
假注書尹致永有頉代以任俊常爲假注書
정조 19년
事變假注書柳聖儀拿處代以許暕爲事變假注書
정조 19년
以注書趙台榮汰去傳旨傳于朴齊家曰分揀
정조 19년
以事變假注書柳聖儀拿處傳旨傳于朴齊家曰分揀
정조 19년
傳于朴齊家曰大臣旣出城卿宰之獨留事面不可矣聯疏卿宰武將及佩符亞將外一竝出之南大門外事分付
정조 19년
傳于朴齊家曰內閣一提學沈煥之敢欲抗命於下敎之下爲先黜送城外
정조 19년
傳于朴齊家曰出宮門路永肅門爲之時刻隨時待整齊後入外辦
정조 19년
朴齊家啓曰今日擧動時承旨當爲備員都承旨李鼎揆在外合有變通之道何以爲之敢稟傳曰許遞
정조 19년
朴齊家啓曰今日擧動時承旨當爲備員而左承旨右承旨左副承旨右副承旨同副承旨未差政官牌招開政差出待下批仍卽牌招察任何如傳曰允
정조 19년
朴齊家啓曰吏曹判書尹蓍東參判黃昇源參議朴宗甲蒼黃震剝之極來詣作門外請對矣傳曰退去
정조 19년
有政吏批判書尹蓍東參判黃昇源參議朴宗甲假承旨朴齊家進以趙尙鎭李祖承洪仁浩韓用龜蔡弘遠李肇源爲承旨朴鍾淳爲校理朴吉源爲修撰李義直爲兵曹參判任希存爲參議李思祚爲奉化縣監
정조 19년
傳于朴齊家曰未肅拜兵曹堂上遞差今日政差出待下批牌招
정조 19년
吏曹口傳政事以李晩秀爲兵曹參判韓晩裕爲參議
정조 19년
朴齊家以兵曹言啓曰依下敎政院工房書吏張錫疇決棍三度之意敢啓傳曰知道
정조 19년
朴齊家以兵曹言啓曰依下敎政院書吏廉得範近仗軍士金仁喆龍虎營拘留之意敢啓傳曰知道
정조 19년
朴齊家以訓鍊都監言啓曰依傳敎金虎門守門將申榮祖嚴囚北營而行首守門將尙得容方直景秋門待開門嚴囚之意敢啓傳曰知道以下二百二十二行十二字刀割
정조 19년
乙卯六月二十日未時上詣北營擧動入侍時假承旨朴齊家記事官趙台榮假注書任俊常記注官金錫泰記事官吳泰曾以次隨駕上具翼善冠衮龍袍乘輿出永肅門命書傳敎曰池荷爛開霽後暑退政合暢敍當詣北營夢踏亭經宿聊瀉鬱陶之思以此分付仍由曜金門詣北營又命書傳敎曰今日擧動時挾輦軍一百名金虎門軍餉色入直軍先後廂則訓將率領步軍五哨其餘留營留陣置之禁軍二番隨駕斥堠伏兵除之扈衛軍官有廳軍官亦爲除之侍衛則別雲劍外雲寶劍除之又命書傳敎曰兵曹堂上令該曹口傳差出待下批牌招先隨駕後謝恩前承旨李勉兢假承旨差下前參議兪漢寧假兵曹參議差下使之守宮又命書傳敎曰今日擧動時侍臣不可不備員三司未差之代今日政差出待下批牌招先隨駕後謝恩又命書傳敎曰前摠管金漢老分提調差出使之入去留院仍降輿陞座閣臣徐有榘陞殿上曰諸閣臣旣命勿爲入來則何爲獨自陞殿乎斯速退去泰曾進前奏曰史官雖非言官得借方寸之地者惟史官而已臣不敢不言以殿下之聖何爲此萬萬過中之擧乎亟降回鑾之命焉語未畢命書傳敎曰翰林吳泰曾帳殿所奏萬萬無嚴下義禁府處之少頃諸閣臣及三司諸臣蒼黃追到三品以下亦多追詣環擁雜沓于作門之外上命嚴束作門毋得一人攔入遂乘便輿屛侍衛出北營後門踰濟洞後峴及北倉諸處周覽左右時火雲方熾溽雨將下山路崎嶇儀衛不備從者多顚仆者歷臨移時終無靜僻處還至北營日且曛矣上臨君子亭射的柳葉箭第一巡四中六分第二巡二中三分第三巡四中五分下古風于訓局大將李敬懋內廏馬一匹賜給入直堂上將官李殷福外職陞敍堂下將官李旭祥近瓜營將作窠差送以下八行刀割上由曜金門入永肅門還內諸臣以次退出
정조 19년
都承旨未差左承旨未差右承旨任希存坐直左副承旨閔昌爀坐直右副承旨未差同副承旨未差注書趙台榮仕直一員未差假注書任俊常仕事變假注書許暕仕
정조 19년
藥房分提調金漢老同副承旨李肇源啓曰移次經宿雨中回鑾伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟答曰知道慈殿慈宮氣候一樣卿等不必入侍矣
정조 19년
傳于任希存曰未肅拜承旨及兵曹堂上許遞前望單子入之待下批牌招察任
정조 19년
承旨前望單子入之黃昇源趙鎭寬落點
정조 19년
兵曹參判前望單子入之李亨元落點以下六行刀割
정조 19년
任希存啓曰吏曹郞廳來言承旨有闕政事取稟傳曰前望單子入之待下批牌招察任
정조 19년
承旨前望單子入之任希存閔昌爀落點
정조 19년
以趙德潤囚單子傳于閔昌爀曰分揀放送其餘諸囚開坐間姑爲保放以下四行刀割
정조 19년
以兵曹朝廷問安時殿門排立單子傳于任希存曰朝廷旣無入來之人況門禁自在此節目還給以下六行刀割
정조 19년
以館學儒生上疏傳于閔昌爀曰昨以史官飭諭諸生此疏係是違禁不可以飭諭在於動駕之前謂有間隔其爲越俎則一也使之還持去俾知矯俗正習之意更或犯禁自有常憲莫敢違越事嚴飭以下百二十六行刀割
정조 19년
行都承旨黃昇源坐行左承旨李亨元坐直右承旨李勉兢坐左副承旨李羽晉坐右副承旨鄭尙愚坐同副承旨李肇源坐直注書趙台榮仕一員未差假注書曺錫中仕直事變假注書黃基天仕
정조 19년
李肇源啓曰來二十五日朝參日次矣敢稟傳曰停
정조 19년
李肇源啓曰玉堂上下番俱空事甚未安今日政新除授玉堂待下批竝卽牌招推移入直何如傳曰允以下二行刀割
정조 19년
承旨前望單子入之黃昇源李亨元李羽晉蔡弘遠鄭尙愚李肇源落點
정조 19년
以左副承旨蔡弘遠上疏傳于鄭尙愚曰情勢似然許遞前望單子入之待下批牌招察任
정조 19년
傳于鄭尙愚曰未下直守令及上京守令皆令當日下送
정조 19년
傳于李勉兢曰不可以未及照察言當該承旨從重推考注書則聞是生疎之人云姑從末勘爲先汰去
정조 19년
許暕汰去代以黃基天爲事變假注書
정조 19년
鄭尙愚啓曰假注書任俊常身病猝重勢難察任今姑改差何如傳曰允
정조 19년
傳于鄭尙愚曰前假注書曺錫中仍察廳任
정조 19년
有政吏批判書尹蓍東進參判未差參議朴宗甲進右副承旨鄭尙愚進以徐龍輔爲大司憲申獻朝爲大司諫趙德潤爲校理李宗燮爲副校理嚴耆爲修撰洪樂游朴吉源爲副修撰李義直爲兵曹參判趙鎭寬爲左尹成種仁爲兵曹參知尹在益爲典牲主簿呂駿永爲兵曹佐郞李敬懋爲知義禁洪仁浩爲同義禁金持默爲判尹李漢豐爲右尹東恩君單申大觀禁府都事金燾監察禹成謨相換禁府都事金奎容義盈奉事孟賢大相換
정조 19년
以知義禁望筒傳于鄭尙愚曰右相以冬春以後用捨之擧直邊過錯枉邊不及爲言其說誠然深得大臣之體而近日葛藤以後處分反是逬逐相望近於矯枉過直疏章中宛轉剴切不隨渝習予見於吏判一人若欲眞箇擧直捨此人孰先吏曹判書尹蓍東判義禁見窠特除方有擧行事卽爲牌招先擧行後謝恩
정조 19년
以判義禁尹蓍東牌不進推考傳旨傳于李肇源曰更爲牌招以下七十八行十二字刀割
정조 19년
以李時秀囚單子傳于李肇源曰飭已行分揀放送
정조 19년
以韓晩裕囚單子傳于李肇源曰罷職放送
정조 19년
以曺命峻等囚單子傳于李肇源曰夜深八字刀割
정조 19년
以尹光心崔奎晶囚單子傳于李肇源曰付過放送
정조 19년
傳于李肇源曰夜已深時囚次次捧供後姑放草記事分付
정조 19년
傳于李亨元曰諸生有勸入之命賜批然後可以膺命且其儒疏在於擧動所則亦非犯禁以省疏具悉書頒以示重賢關鎭鬧端之意
정조 19년
傳于李肇源曰今六月朔水原儒生試取時賦三下生員李弘謙直赴會試次上一生員曺鴻振八子百選一件次上幼學申光任生員趙萬大幼學尹絖柳溵李基靖趙雲圭柳宗澥任百選鄭世豐通德郞申大奎幼學鄭基洪樂韺朴宗喆閔膺圭生員朴師永幼學金最遠任天百權中㪨生員黃明漢幼學尹勉欽金若水閔昌億鄭鈺尹衍相洪天浩李徽祚洪始瀅金星柳各食物米二斗扇子一柄賜給以下五行十二字刀割
정조 19년
安祭大祝以前修撰洪秀晩塡差而時無職名令該曹口傳付軍職何如傳曰允
정조 19년
兵曹口傳政事副司果洪秀晩
정조 19년
黃昇源以吏曹言啓曰未下直守令及上京守令皆令當日下送後草記事命下矣上京守令晉州牧使鄭東協星州牧使具膺谷山府使金基厚延安府使李述源密陽府使趙觀鎭德川郡守徐弘輔高陽郡守王道常白川郡守徐敎修盈德縣令李潞秀江西縣令金龍淳果川縣監金履裕唐津縣監徐有升甑山縣監宋煥章陽德縣監洪樂佐安峽縣監元在明俱已下去而黃州牧使李彦植沔川郡守洪大應親病沈劇萬無離捨還任之望平壤庶尹朴知源靑陽縣監朴英秀比安縣監兪漢寓身病猝重不得還官云上項五邑守令特敎催促之下不卽還官者事體所在誠極未安所當重勘而本曹請推之外無他可施之罰何以爲之敢稟傳曰有親病者問其可强與否下送後更爲草記兪漢寓之身病卿當知之亦察其强否而處之其餘有實病之人催促下送不可强者改差口傳差代待下批明日下送可也
정조 19년
鄭尙愚以吏曹言啓曰本曹草記批旨內有親病者問其可强與否下送後更爲草記兪漢寓之身病卿當知之亦察其强否而處之其餘有實病之人催促下送不可强者改差口傳差代待下批明日下送可也事命下矣黃州牧使李彦植父病危重不得還任沔川郡守洪大應母病苦重姑難還任云待病差還任之意分付平壤庶尹朴知源靑陽縣監朴英秀病重不得下任云實病如此不可强令還任竝改差比安縣監兪漢寓身病猝劇姑不得催促下送之意敢啓傳曰知道
정조 19년
吏曹口傳政事以洪樂正爲平壤庶尹黃道源爲靑陽縣監